recursal/SuperWikiNEXT-32B huggingface dataset:
**פסק דין זיבוטפסקי נגד קלינטון** (באנגלית: *Zivotofsky v. Clinton*) היא החלטת בית המשפט העליון של ארצות הברית משנת 2012, שבה קבע בית המשפט כי מחלוקת על תקנות בדבר דרכונים אינה שאלה פוליטית, ולכן שפיטה. החלטה זו סללה את הדרך לפסילת חוק של הקונגרס ב-2013, לאחר שנקבע כי החוק הפר את הסמכות הבלעדית של נשיא ארצות הברית בענייני הכרה דיפלומטית.

השתלשלות הפרשה
--------------

ב-2002 העביר הקונגרס האמריקני חוק המורה למזכיר המדינה לרשום בדרכון "ישראל" בתור מקום הולדתו של מי שנולד בירושלים. לאחר החלת החוק, נולד בירושלים מנחם בנימין זיבוטפסקי, בנו של ארי צבי זיבוטפסקי ולו אזרחות אמריקנית. הוריו ביקשו שבדרכונו האמריקאי יהיה כתוב: "ישראל", ולא "ירושלים" - ללא ציון מדינה (כפי שנהגו קודם לכן), כמקום הולדתו. מחלקת המדינה דחתה בקשה זו עקב מדיניות ארוכת שנים של אי נקיטת עמדה בדבר מעמדה המדיני של ירושלים. ההורים פנו לערכאות. בית המשפט קבע כי זיבוטפסקי יוכל לשים למבחן בית המשפט את החוקתיות של חוק הקונגרס משנת 2002. צעד משפטי זה ננקט אל מול התנגדותה של מחלקת המדינה שטענה כי עניינים של מדיניות חוץ הם בעלי אופי פוליטי ובכך אינם שפיטים בבתי המשפט.

ביולי 2013, קבע בית המשפט לערעורים כי החוק מהווה פגיעה בלתי חוקתית בסמכויות ההכרה הדיפלומטית של הנשיא.

בעקבות זאת העניק בית המשפט העליון ב-21 באפריל 2014 צו עיון מחדש לעתירה של זיבוטפסקי (כלומר הוא מקבל את עתירתו של זיבוטפסקי לדון בתיק), כשהתיק עתה נקרא "זיבוטפסקי נגד קרי". ב-8 ביוני 2015, פסל בית המשפט העליון את חוק הקונגרס משנת 2002 ברוב של 6-3, כשהוא קובע כי הקונגרס חרג מסמכויותיו בחקיקת חוק זה, וכי סמכויות ההכרה הדיפלומטית בריבונות ממשלה זרה (במקרה זה על ירושלים), כפי שהוא מתבטא ברישום בדרכון, הם בסמכותו הבלעדית של הנשיא (האחראי על מחלקת המדינה שרושמת את הדרכון).

שינוי המדיניות
--------------

ב-29 באוקטובר 2020 הודיעה מחלקת המדינה של ארצות הברית כי ניתן לכתוב בדרכונם של אזרחי ארצות הברית שנולדו בירושלים את ישראל בסעיף "ארץ הלידה". מיד לאחר הודעה זו קיבל מנחם זיבוטפסקי משגריר ארצות הברית בישראל, דייוויד פרידמן, דרכון אמריקאי ובו בסעיף 'ארץ הלידה' נכתב "ישראל"..

הערות שוליים
------------

1. ↑  United States Court of Appeals for the District of Columbia Circuit No. 07-5347, Zivotofsky v. Secretary of State
2. ↑  ‏Zivotofsky v. Kerry, בית המשפט העליון של ארצות הברית (בלוג), 8 ביוני 2015
3. ↑  ‏U.S. Court Invalidates Law That Let Jerusalem-born Citizens List Israel on Passports, הארץ במהדורה אנגלית, 8 ביוני 2015
4. ↑  ‏Supreme Court sides with Obama administration in Jerusalem passport case, מגזין Politico (פוליטיקו), אדם לרנר, 8 ביוני 2015
5. ↑  עמית ולדמן, ‏ארה"ב: יליד ירושלים לא יוכר כמי שנולד בישראל, באתר ‏מאקו‏, 8 ביוני 2015
6. ↑  סוכנויות הידיעות, ארה"ב: בדרכוני אמריקנים שנולדו בירושלים אפשר יהיה לכתוב "ישראל" במקום הלידה, באתר ynet, 29 באוקטובר 2020
7. ↑  עדו בן פורת, היסטוריה בשגרירות ארה"ב בירושלים, באתר ערוץ 7, 30 באוקטובר 2020
פירוש נוסף ערך זה עוסק באדם המנגן בכינור. אם התכוונתם למשמעות אחרת, ראו כנר (פירושונים).
כנרת
כנר בפסטיבל הכליזמרים בצפת, 2011
הינס אנדרס מאת אנדרס זורן, 1904
**כנר** הוא אדם המנגן בכינור, כמקצוע או כתחביב.

כנר יכול לבצע נגינת סולו. אך התופעה הנפוצה יותר היא קבוצת כנרים, היוצרת מיזוג של צלילי הכינור השונים למעין קול אחד. כמעט בכל התזמורות נוכחים כנרים, כמעין בסיס קולי לתזמורת בשלמותה. בכל קבוצת כנרים כזו יש כנר מוביל המכונה "כנר ראשי".

כנרים ידועים גם בערים גדולות כקבצני רחובות, אשר מנגנים כדי להנעים את זמנם של עוברי האורח, על-מנת לזכות בנדבה.

לימודי נגינה בכינור
-------------------

בלימודי נגינה בכינור ניתן להתחיל בגיל צעיר מאוד, דוגמה לכך היא "שיטת סוזוקי" ללימוד נגינה בכינור עוד לפני לימודי קריאה וכתיבה. לימודים אלה נעשים באמצעות מורה פרטי, או בקבוצות בקונסרבטוריון. לימודי נגינה בכינור למתקדמים נערכים במסגרת אקדמיה למוזיקה.

בעולם כיום, שוררת תחרות גדולה בין הכנרים. כנרים רבים מטפחים את נגינתם על ידי אימון רב כבר מגיל צעיר.

כנרים מפורסמים
--------------

במאה ה-19 בלטו כמה כנרים בעיקר ביכולותיהם הווירטואוזיות. מבין אלה ידועים במיוחד ניקולו פאגאניני והנריק וייניאבסקי. שניהם ידועים גם כמלחינים לכינור. האחרון הוא ממוצא יהודי. 

גם במאה ה-20 רבים מן הכנרים המפורסמים היו יהודים כמו: ברוניסלב הוברמן, פריץ קרייזלר, יוזף סיגטי, יאשה חפץ, דוד אויסטרך ובנו איגור אויסטרך, אלכסנדר שניידר, יהודי מנוחין, אייזק שטרן, גדעון קרמר, יצחק פרלמן, פנחס צוקרמן, שלמה מינץ, מקסים ונגרוב, חגי שחם, ורבים אחרים. חמשת האחרונים הם ישראלים. הכנר יוזף יואכים היה אף הוא ממוצא יהודי. הארץ הראשונה שממנה יצאו כנרים גדולים היא ככל הנראה איטליה. אחד מהבולטים בתחום היה, כאמור, ניקולו פאגאניני, שכתב לכינור וניגן בכינור, אך ידועים גם אנטוניו ויוואלדי, צינו פרנצ'סקטי, סלבטורה אקרדו ואחרים. כיום הולך וגדל חלקם של כנרים אסייתיים על במות אולמי הקונצרטים. 

מלחינים רבים כתבו קונצ'רטי לכינור, ובהם קלאודיו מונטוורדי, ארכאנג'לו קורלי, באך, ויוואלדי, מוצרט, בטהובן, מנדלסון, ברהמס, צ'ייקובסקי, מקס ברוך, סיבליוס, בארבר, ויוטי, בריו ורבים אחרים. צ'ייקובסקי, פאגאניני ווייניאבסקי הלחינו קונצ'רטי בעלי תביעות וירטואוזיות גבוהות במיוחד. 

היו מלחינים שכתבו יצירות לכינור במיוחד עבור כנרים מפורסמים שחיו בימיהם, כגון ברהמס, שכתב את הקונצ'רטו לכינור שלו עבור ידידו הכנר יוזף יואכים. כמו כן, לכמה מן הכנרים הייתה נטייה להיקשר למלחינים מסוימים, כגון הכנר יוזף סיגטי שחבר למלחין בלה בארטוק.

  

כנרת בפינת רחוב בראשון לציון

לקריאה נוספת
------------

* נתן דונביץ', **וירטואוזים - גדולי הכנרים מפגניני עד מידורי**, הוצאת זמורה ביתן, 2003

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **כנר** |
| ויקישיתוף תמונות ומדיה בוויקישיתוף: **כנר** |

* כנרים, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541446605171
* BNE: XX530719
* BnF: cb11933954m (data)
* GND: 4156342-6
* LCCN: sh85143635
* NDL: 01182291
* NKC: ph120841

 |
רס"ל **אליזבט (אלישבע) דניאלי** (17 באוקטובר 1940 – 16 בנובמבר 2017) הייתה מפקדת במשמר האזרחי, בשנת 1981 הייתה האישה הראשונה במשטרת ישראל שהוענק לה עיטור המופת.

ביוגרפיה
--------

דניאלי נולדה בבואנוס איירס ועלתה לישראל בשנת 1964 לאחר שסיימה לימודי סיעוד. היא נקלטה בקיבוץ דברת ואחרי שנישאה עברה לחיפה ועבדה כאחות בבית החולים אלישע. בשנת 1977 החלה להתנדב במשמר האזרחי ובהמשך נקלטה בשורות המשטרה, שירתה בשכונת נווה דוד ומונתה למנהלת התחנה של המשמר האזרחי.

בשנת 1981 העניק לה מפכ"ל המשטרה אריה איבצן את עיטור המופת על שהצליחה להקים תחנת משמר אזרחי המשמשת דוגמה ומופת, במסגרתה גם גילתה תושיה ואומץ לב במקרים רבים. בדברי ההסבר לעיטור נכללו שלושה מקרי הצלת חיים: בנובמבר 1980 הצילה חיי אדם שהיה במצב אנוש, ביולי 1981 הצילה חיי אישה שניסתה להתאבד תוך סיכונה העצמי בטיפוס לדירה בקומה הרביעית דרך מרפסת, ובספטמבר 1981 הצילה חיי תייר שהיה זקוק לסיוע רפואי.

בשנת 1985 נפצעה במהלך פעילות מבצעית והיא נותרה משותקת בפלג גוף תחתון. במותה הוכרה כחללת משטרת ישראל בהיותה נכה שנפטרה לאחר השירות.

קישורים חיצוניים
----------------

* קורות החיים של אליזבט דניאלי, באתר "יזכור" של משרד הביטחון
* רס"ל אלישבע דניאלי, באתר הגבורה

הערות שוליים
------------

1. ↑  קורות החיים של אליזבט דניאלי, באתר "יזכור" של משרד הביטחון
2. ↑  גיבורות בכחול ובירוק: שוטרות מעוטרות
3. ↑  רס"ל אלישבע דניאלי, באתר הגבורה
**כביש 5503** הוא כביש מקומי המחבר בין כביש 5504 (צומת ניר אליהו) לכביש 554 (צומת בית ברל).

עוקף ניר אליהו
--------------

בעבר, נהגים שנסעו בכביש נאלצו לעבור דרך הקיבוץ עצמו. לאחר מאבק תושבים, באפריל 2018, חברת נתיבי ישראל סיימה לסלול כביש עוקף לקיבוץ, באורך של כקילומטר ובהשקעה של 10 מיליון שקלים. זמן קצר לאחר פתיחת הכביש, הוא נסגר לתנועת כלי רכב בעקבות דרישה של משטרת ישראל ומשרד התחבורה להצבת רמזור בצומת עם כביש 5504, שמוביל לכביש 6 דרך מחלף אייל. לצורך הצבת הרמזור, נדרש להרחיב את הצומת ולהזיז קו מתתח גבוה של חברת החשמל.

הכביש העוקף נפתח לתנועה ב-27 באוקטובר 2020.

תוכניות עתידיות
---------------

בעתיד יוקם כביש 541 על בסיס תוואי כביש 5503 מצומת ניר אליהו לצומת בית ברל. הכביש יקשר בין שכונת "פרויקט הצעירים" בכפר סבא לרעננה, לכביש 4 ולכביש 20.

צמתים לאורך הכביש
-----------------

| קילומטרים | שם | סוג מפגש | מיקום | דרכים מצטלבות |
| --- | --- | --- | --- | --- |
| **כביש 5503 ממזרח למערב** |
| 0 | צומת ניר אליהו |  | ליד ניר אליהו |  כביש 5504 |
| 0.1 | צומת ללא שם |  | ליד ניר אליהו | כניסה לקיבוץ ניר אליהו, כניסה לתחנת דלק |
| 1.0 | צומת ללא שם |  | ניר אליהו | כניסה לקיבוץ ניר אליהו |
| 3.0 | צומת ללא שם |  | בית ברל | כניסה לבית ברל |
| 3.6 | צומת בית ברל |  | ליד בית ברל |   כביש 554 |

הערות שוליים
------------

1. ↑  כביש ישיר לחלם: איך הפך ניר אליהו לאוטוסטרדה מעיקה?, באתר mynetkibbutz, ‏2019-02-14
2. ↑  *ברגעים אלה ממש פותחת המועצה את כביש עוקף ניר אליהו לתנועה לשני הכיוונים, עם השלמת הרמזור בכביש 5504. נתראה בדרכים! | By מועצה אזורית דרום השרון | Facebook*, נבדק ב-2024-02-06
3. ↑  פרויקט הצעירים - עיריית כפר סבא, באתר y-kfar saba
**סמואל ג'וזף שמודיקס** (באנגלית: **Samuel Joseph Szmodics**; נולד ב-24 בספטמבר 1995 בקולצ'סטר שבאנגליה) הוא כדורגלן אנגלי-אירי המשחק בעמדת הקשר ההתקפי בקבוצת בלקברן רוברס מהפוטבול ליג צ'מפיונשיפ.

קריירת מועדונים
---------------

שמודיקס גדל במחלקת הנוער של קולצ'סטר יונייטד. הוא ערך 142 הופעות ליגה במדי הקבוצה הבוגרת של המועדון במסגרת הפוטבול ליג הראשונה והפוטבול ליג השנייה, בהן הבקיע 35 שערים. ב-30 באוקטובר 2015 הושאל למשך חודש לבריינטרי טאון מהנשיונל ליג, במדיה ערך שלוש הופעות ליגה והבקיע שני שערים.

ב-28 ביוני 2019 חתם שמודיקס על חוזה לשלוש שנים בבריסטול סיטי מהפוטבול ליג צ'מפיונשיפ. ב-13 באוגוסט ערך את הופעת הבכורה שלו במועדון, בהפסד לקווינס פארק ריינג'רס במסגרת גביע הפוטבול ליג. ב-21 בספטמבר ערך את הופעת הבכורה שלו בליגה, בתיקו 0-0 נגד סוונסי סיטי במסגרת המחזור השמיני לעונת 2019/2020. בסך הכל ערך שלוש הופעות ליגה במדי המועדון.

ב-16 בינואר 2020 הושאל שמודיקס למשך חצי עונה לפיטרבורו יונייטד מהפוטבול ליג הראשונה. ב-8 בספטמבר חתם על חוזה קבוע לארבע שנים במועדון. הוא ערך 89 הופעות ליגה במדי המועדון במסגרת הפוטבול ליג צ'מפיונשיפ והפוטבול ליג הראשונה, בהן הבקיע 25 שערים.

ב-1 באוגוסט 2022 חתם שמודיקס על חוזה לשלוש שנים בבלקברן רוברס מהפוטבול ליג צ'מפיונשיפ. ב-6 באוגוסט ערך את הופעת הבכורה שלו במועדון, בניצחון 3-0 על סוונסי סיטי במסגרת המחזור השני בליגה לעונת 2022/2023. במשחק זה הבקיע את שער הבכורה שלו במועדון. בעונתו הראשונה במועדון ערך 34 הופעות ליגה, בהן הבקיע חמישה שערים.

קישורים חיצוניים
----------------

* פרופיל, באתר Transfermarkt
* פרופיל, באתר FootballDatabase.eu

הערות שוליים
------------

1. ↑  Sammie Szmodics: Braintree Town sign Colchester United midfielder באתר BBC, ‏ 30 באוקטובר 2015 (באנגלית)
2. ↑  United's Sammie Szmodics seals Bristol City move באתר ITV News, ‏ 28 ביוני 2019 (באנגלית)
3. ↑  Posh Secure Loan Signing Of Szmodics באתר הרשמי של פיטרבורו יונייטד, 16 בינואר 2020 (באנגלית)
4. ↑  Sammie Szmodics: Peterborough United sign Bristol City midfielder באתר BBC, ‏ 8 בספטמבר 2020 (באנגלית)
5. ↑  Blackburn complete signings of Morton and Szmodics באתר BBC, ‏ 1 באוגוסט 2022 (באנגלית)
6. ↑  Sammie signs! באתר הרשמי של בלקברן רוברס, 1 באוגוסט 2022 (באנגלית)
**פטרה שירמן** (בגרמנית: **Petra Schürmann**; ‏15 בספטמבר 1933 – 14 בינואר 2010) הייתה שחקנית ודוגמנית גרמנייה.

ביוגרפיה
--------

שירמן נולדה במנשנגלדבך.

ב-1956 השתתפה בתחרות מיס גרמניה וסיימה במקום השלישי. עקב היותה דוברת אנגלית היא נבחרה לייצג את גרמניה בתחרות מיס עולם שנערכה בלונדון. בתחרות היא נבחרה למקום הראשון והוכתרה כמיס עולם 1956.

בעת היבחרה היא למדה פילוסופיה והיסטוריה של האומנות באוניברסיטאות של בון וקלן ולאחר מכן המשיכה את לימודיה במינכן.

ב-1960 שיחקה בסרט "The Magnificent Rogue" אודות איש עסקים המתמנה לאזרח כבוד בעירו ומספר את סיפור חייו בתקופת מלחמת העולם השנייה דרך פלשבק.

ב-1969 שיחקה בסרט "שבעה ימי חסד", שהוצג בפסטיבל הסרטים הבינלאומי במוסקבה, העוסק בתלמיד בפנימייה הנעלם ובחקירת מציאתו.

ב-1971 שיחקה בסרט "מלאכי הטרור". היא עבדה כמנחה בטלוויזיה הגרמנית ופרסמה מספר ספרים שכתבה.

ב-1973 נישאה לרופא ד"ר גרהארד פרוינד, איתו ניהלה רומן בחשאי מ-1967, כאשר באותו הזמן היה נשוי לשחקנית מריאן קוך, והוא אבי בתה אלכסנדרה.

קישורים חיצוניים
----------------

ויקישיתוף מדיה וקבצים בנושא **פטרה שירמן** בוויקישיתוף

* פטרה שירמן, במסד הנתונים הקולנועיים IMDb (באנגלית)
* פטרה שירמן, באתר Discogs (באנגלית)
* פטרה שירמן, באתר "Find a Grave" (באנגלית)

* Petra Schürmann ist jetzt ganz allein!
* Petra Schürmann trotzt dem Schicksal


|  |  |
| --- | --- |
| בקרת זהויות עריכת הנתון בוויקינתונים | 
* GND: 123867800
* ISNI: 0000 0000 8171 6246
* LCCN: n84145702
* NKC: hka2009552179
* NLP: a0000001126132
* NTA: 071552219
* SUDOC: 080572227
* VIAF: 103610468
* WorldCat: lccn-n84145702

 |
**אנדריי פטרוביץ' זוויאגינצב** (ברוסית: Андре́й Петро́вич Звя́гинцев) הוא תסריטאי ובמאי קולנוע רוסי, זוכה פרס אריה הזהב במסגרת פסטיבל הסרטים של ונציה, על סרטו "השיבה" משנת 2003 ובפרס גלובוס הזהב לסרט הזר הטוב ביותר על סרטו "לוויתן" משנת 2014.

ביוגרפיה
--------

אנדריי נולד ב-6 בפברואר 1964 בנובוסיבירסק, העיר הגדולה ביותר בסיביר. בגיל 20 השלים השכלתו כשחקן בבית הספר לדרמה בעיר. מאז 1986 חי במוסקבה והמשיך השכלתו הקולנועית באקדמיה הרוסית לאמנויות התיאטרון עד שנת 1990.

קריירה
------

משנת 1992 ועד שנת 2000 עבד כשחקן קולנוע ותיאטרון. בשנת 2000 החל לביים לראשונה, כשביים שלושה פרקים מסדרת הטלוויזיה "חדרים שחורים".

ב-2003 ביים את הסרט הראשון שלו באורך מלא, "השיבה", שקיבל עליו שלל פרסים לרבות פרס אריה הזהב במסגרת פסטיבל הסרטים של ונציה. סרטו השני, "הגירוש" שהיה מועמד לפרס דקל הזהב בפסטיבל קאן בשנת 2007.

בשנת 2011 יצא סרטו "ילנה", שזכה בפרס השופטים בפסטיבל קאן.

בשנת 2014 יצא סרטו "לוויתן", שנבחר להתחרות על פרס דקל הזהב בפסטיבל קאן וזכה לבסוף בפרס התסריט הטוב ביותר. ועדה מיוחדת של האקדמיה הרוסית לקולנוע בחרה את הסרט "לוויתן" כנציג רוסיה לפרס האוסקר על הסרט הזר הטוב ביותר. בינואר 2015 זכה הסרט בפרס גלובוס הזהב בקטגוריית הסרט הזר הטוב ביותר.

בשנת 2017 יצא סרטו "אהבה חסרה", שזכה בפרס חבר השופטים של פסטיבל קאן ונבחר להתמודד כנציג רוסיה לפרס האוסקר על הסרט הזר הטוב ביותר ולפרס גלובוס הזהב לסרט הזר הטוב ביותר.

בספטמבר 2021, אושפז בעת שהותו בגרמניה לאחר שנדבק בנגיף קורונה.

פילמוגרפיה
----------

* חדרים שחורים (2000)
* השיבה (2003)
* הגירוש (2007)
* ילנה (2011)
* לוויתן (2014)
* אהבה חסרה (2017)

קישורים חיצוניים
----------------

ויקישיתוף מדיה וקבצים בנושא **אנדריי זוויאגינצב** בוויקישיתוף
* אתר האינטרנט הרשמי של אנדריי זוויאגינצב

* אנדריי זוויאגינצב, במסד הנתונים הקולנועיים IMDb (באנגלית)

* אנדריי זוויאגינצב, באתר "אידיבי", מאגר הידע העברי לקולנוע ישראלי ועולמי

* אנדריי זוויאגינצב, באתר AllMovie (באנגלית)

* אנדריי זוויאגינצב, במסד הנתונים הקולנועיים KinoPoisk (ברוסית)
* אתר למנויים בלבד אורי קליין, הבמאי שקיבל השראה מסיפור אמריקאי אבל הרגיז דווקא את הרוסים, באתר הארץ, 28 בינואר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007440114205171
* BNE: XX1704661
* BnF: cb146129734 (data)
* GND: 132426390
* ISNI: 0000 0001 1511 4615
* LCCN: no2005028160
* NKC: jo2004244335
* NLK: KAC201303275
* NLP: a0000002671967
* NTA: 270153497
* SUDOC: 081895062
* VIAF: 57773436
* WorldCat: lccn-no2005028160

 |
ניתוח פזילה
**ניתוח פזילה**, המכונה גם **ניתוח יישור עיניים** (באנגלית: **Strabismus surgery**), הוא ניתוח בשרירים החוץ-עיניים לתיקון פזילה. עם כ-1.2 מיליון פרוצדורות מדי שנה, ניתוח פזילה הוא ניתוח העין השלישי בשכיחותו בארצות הברית. ידוע כי התערבות המוצלחת המוקדמת ביותר של ניתוח פזילה בוצעה ב-26 באוקטובר 1839 על ידי יוהאן פרידריך דיפנבאך לילד עם איזוטרופיות בן שבע, כמה ניסיונות קודמים בוצעו בשנת 1818 על ידי ויליאם גיבסון מבולטימור, כירורג כללי ופרופסור באוניברסיטת מרילנד. הרעיון לטפל בפזילה באמצעות חיתוך חלק מסיבי השריר החוץ-עיניים פורסם בעיתונים האמריקאים על ידי ג'ון סקודר בניו יורק בשנת 1837.

ראייה כפולה מתרחשת לעיתים קרובות למדי בשבועות הראשונים שלאחר הניתוח. סיבוכים המתרחשים לעיתים נדירות או לעיתים נדירות מאוד לאחר הניתוח כוללים: דלקת עיניים, שטפי דם במקרה של נקב בלובן העין, החלקה או התנתקות שרירים, או אפילו אובדן ראייה. ניתוח שרירי עיניים עלול לגרום לצלקות (פיברוזיס). אם ההצטלקות נרחבת, ניתן יהיה לראות רקמה מוגבהת ואדומה בלבן העין. ניתן להפחית פיברוזיס על ידי שימוש במיטומיצין C במהלך הניתוח. שיטה חדשה יחסית, שתוכננה בעיקר על ידי רופא העיניים השווייצרי דניאל מוג'ון, היא ניתוח פזילה זעיר פולשני (MISS) שיש בו כדי להפחית את הסיכון לסיבוכים ולהוביל לשיקום ראייה מהיר יותר ולריפוי פצעים. החתכים בלחמית הם הרבה יותר קטנים מאשר בניתוח פזילה קונבנציונלי. מחקר שהתפרסם בשנת 2017 תיעד פחות סיבוכי נפיחות בלחמית ובעפעפיים בתקופה שלאחר הניתוח, עם תוצאות ארוכות טווח דומות בין שתי הקבוצות. ניתן להשתמש בניתוח פזילה זעיר פולשני לביצוע כל סוגי ניתוחי הפזילה. לעיתים רחוקות מאוד, סיבוכים שעלולים לסכן חיים עלולים להתרחש במהלך ניתוח פזילה בגלל רפלקס העין.

קישורים חיצוניים
----------------

ויקישיתוף מדיה וקבצים בנושא **ניתוח פזילה** בוויקישיתוף
* פזילה: ניתוח לתיקון, באתר בית החולים איכילוב
* פרופ' חנה לייבה, על הפזילה ועל הניתוח לתיקונה, באתר שירותי בריאות כללית, 31 במאי 2020

הערות שוליים
------------

1. ↑  Hertle, Richard. "Eye Muscle Surgery and Infantile Nystagmus Syndrome" (Microsoft Word document). American Nystagmus Network. נבדק ב-2006-10-10.
2. ↑  Gunter K. von Noorden: Binocular Vision and Ocular Motility: Theory and management of strabismus, Chapter 26: Principles of Surgical Treatment (אורכב 13.04.2014 בארכיון Wayback Machine), telemedicine.orbis.org
3. ↑  Leffler CT, Schwartz SG, Le JQ (2017). "American Insight into Strabismus Surgery before 1838". *Ophthalmology and Eye Diseases*. **9**: 1179172117729367. doi:10.1177/1179172117729367. PMC 5598791. PMID 28932129.`{{cite journal}}`: תחזוקה - ציטוט: שימוש בפרמטר authors (link)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**שירה ליבמן** (נולדה ב-28 במאי 1976, כ"ו באדר ה'תשל"ו) היא מנכ"לית מועצת יש"ע.

ביוגרפיה
--------

ליבמן נולדה בשם שירה חזן ליואל ושרה חזן, נכדה לרב אברהם חזן, רבם של משטרת ישראל ושירות בתי הסוהר. למדה בבית הספר חורב לבנות, ולאחר מכן באולפנת צביה בירושלים. עשתה שירות לאומי באולפנת קריית ארבע. סיימה תואר ראשון במדיניות ומינהל ציבורי באוניברסיטה העברית ובבית ברל, ותואר שני במדיניות ומנהל ציבורי באוניברסיטה העברית.

לאחר שלוש שנות עבודה במועצה אזורית שומרון, בשנת 2000 החלה לעבוד במועצה המקומית בית אל כמנהלת משאבי אנוש, בשנת 2017 מונתה למנכ"לית המועצה עד שנת 2021.

במהלך שנת 2022 עסקה בייעוץ למנהלים, ארגונים גדולים ורשויות אזוריות ומקומיות.[דרוש מקור] באוקטובר 2022 מונתה ליבמן למנ"כלית מועצת יש"ע, ונכנסה לתפקידה בדצמבר 2022. היא האישה הראשונה הנושאת בתפקיד.

ב-2023 נבחרה ליבמן לאחת מ-50 הנשים המשפיעות של גלובס.

חיים אישיים
-----------

ליבמן מתגוררת בבית אל ונשואה לישראל, מייסד ומנכ"ל עמותת מקימי – השער לכלכלה נבונה. היא אם לשמונה ילדים, וגיסה הוא אליהו ליבמן, ראש מועצת קריית ארבע.

קישורים חיצוניים
----------------

* רבקי גולדפינגר, עניין אישי עם שירה ליבמן, באתר ערוץ 7, 16 במרץ 2023

הערות שוליים
------------

1. ↑  רבקי גולדפינגר, עניין אישי והפעם עם שירה ליבמן, באתר ערוץ 7, 16 במרץ 2023
2. ↑  גיא עזרא, ‏שירה ליבמן מונתה למנכ"לית מועצת יש"ע, באתר "סרוגים", 24 באוקטובר 2022
3. ↑  חזקי ברוך, אישה ראשונה בתפקיד: שירה ליבמן מונתה למנכ"לית מועצת יש"ע, באתר ערוץ 7, 24 באוקטובר 2022
4. ↑  המנכ"לית הראשונה שנבחרה לראשות מועצת יש"ע, באתר גלובס
**ג'וליאן דאנה ויליאם מקמהון** (באנגלית: **Julian Dana William McMahon**) הוא שחקן ודוגמן אוסטרלי. ידוע בשל גילום דמויות כדוגמת קול טרנר בסדרה "מכושפות", דמותו של דוקטור דום בסרטי "ארבעת המופלאים", ודמותו של כריסטיאן טרוי בסדרה "ניפ/טאק".

שנותיו הראשונות
---------------

מקמהון נולד בסידני לויליאם מקמהון, חבר פרלמנט וראש ממשלת אוסטרליה לשעבר. ולסוניה מקמהון, מרפאה בעיסוק לשעבר ואייקון אופנה. מקמהון הוא הילד השני בין שתי אחיות. מקמהון למד בבית ספר פרטי ואת לימודיו האקדמאיים למד באוניברסיטת סידני. לאחר זמן קצר פרש מלימודיו והחל בקריירת דוגמנות מצליחה. עד מהרה התפרסם כדוגמן מצליח בבירות אופנה מסביב לעולם כמו מילאנו, לונדון, ניו יורק, רומא ופריז.

קריירה
------

בנוסף לקריירת הדוגמנות שלו שכללה פרסומת לחברת לוי שטראוס ושות', החל מקמהון לשחק באופרת הסבון האוסטרלית קרוב רחוק. לאחר הצלחתו בסדרה עבר מקמהון לארצות הברית ושם החל ללמוד שיעורים קולים כדי להיפטר ממבטאו האוסטרלי. לאחר מכן השתתף בקליפים לשירים "This Is It" ו"his Is The Way" של הזמרת דני מינוג, אשר לה יינשא מאוחר יותר.

תפקידו הראשון של מקמהון בטלוויזיה האמריקאית היה באופרת הסבון עולם אחר, שם שיחק בין השנים 1993–1995. בשנת 2000 שיחק בסרט מרדף החלומות לצידו של השחקן ג'ף דניאלס. בשנים 1996 עד 2000 שיחק בסדרה "Profiler" של רשת NBC. בעקבות הופעתו בסדרה הזו הצטרף מקמהון לצוות השחקנים בסדרה המצליחה מכושפות של רשת The WB. בשנת 2003 החל מקמהון לשחק בתפקיד ראשי בסדרה ניפ/טאק. בשנת 2005 היה מועמד לפרס גלובוס הזהב על משחקו בסדרה. באותה שנה גילם מקמהון את דמותו של דוקטור דום בסרט ארבעת המופלאים ובסרט ההמשך שיצא בשנת 2007 ונקרא ארבעת המופלאים: עלייתו של הגולש הכסוף. באותה שנה שיחק לצידה של השחקנית סנדרה בולוק בסרט תחושה מוקדמת. בשנת 2010 יצא הסרט פנים בהמון בכיכובם של מקמהון והשחקנית מילה יובוביץ'.

פילמוגרפיה
----------

| טלוויזיה |
| --- |
| שנת יציאה | שם הסרט |
| 1989-1991 | קרוב רחוק |
| 1989 | G.P. |
| 1992 -1994 | עולם אחר |
| 1996-2000 | פרופיילר |
| 1998 | ויל וגרייס |
| 2000–2005 | מכושפות |
| 2003–2010 | ניפ/טאק |
| 2010 | NCIS: Los Angele |
| 2013 | מעגל שלם |
| 2015 | קץ הילדות |
| 2016 | סוכנות הבילוש של דירק ג'נטלי |
| 2018-2017 | הבורחים |
| 2020-הווה | FBI: המבוקשים ביותר |
| קולנוע |
|
| 1996 | Magenta |
| 2000 | מרדף החלומות |
| 2005 | ארבעת המופלאים |
| 2007 | ארבעת המופלאים: עלייתו של הגולש הכסוף |
| תחושה מוקדמת |
| 2008 | שוק בשר |
| 2010 | רד |
| פנים בהמון |
| 2012 | *Bait 3D* |
| 2013 | פרנויה |
| 2018 | ספארי מתנדנד |
| TBA | *The Supremes at Earl's All-You-Can-Eat* |

חיים אישיים
-----------

בשנת 1994 נישא מקמהון לשחקנית והזמרת דני מינוג. השניים התגרשו לאחר כשנה. בשנת 1999 נישא לדוגמנית ברוק בארנס. שנה לאחר מכן נולדה לזוג ילדה - מדיסון אליזבת' מקמהון. שנה לאחר מכן השניים התגרשו.

קישורים חיצוניים
----------------

ויקישיתוף מדיה וקבצים בנושא **ג'וליאן מקמהון** בוויקישיתוף
* ג'וליאן מקמהון, ברשת החברתית אקס (טוויטר)
* ג'וליאן מקמהון, במסד הנתונים הקולנועיים IMDb (באנגלית)
* ג'וליאן מקמהון, באתר AllMovie (באנגלית)
* ג'וליאן מקמהון, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4662051
* BnF: cb15506801q (data)
* GND: 1147045704
* ISNI: 0000 0001 1473 3705
* LCCN: no2006005033
* NKC: xx0083197
* SNAC: w65r89z8
* SUDOC: 133549933
* VIAF: 59390806
* WorldCat: lccn-no2006005033

 |
זאב ברלינסקי, משמאל, ומרדכי בן זאב במערכון "קליטת עלייה" בתיאטרון סמבטיון, 1956
**זאב ברלינסקי** (30 בנובמבר 1911 – 28 בינואר 1990) היה שחקן תיאטרון וקולנוע ומסעדן ישראלי. ממייסדי התיאטרון הקאמרי ותיאטרון סמבטיון.

ביוגרפיה
--------

ברלינסקי נולד בלודז' שבפולין ועלה לארץ ישראל בשנת 1924.
בארץ למד משחק אצל צבי רפאל ואצל הבמאי יצחק משה דניאל. בשנת 1925 נסע לברלין, שם למד משחק בבית הספר הדרמטי הממשלתי אצל פרופסור ליאופולד ייסנר.
בעקבות עליית הנאצים לשלטון בגרמניה ב-1933 שב לארץ ישראל. עם פרוץ מלחמת העולם השנייה התנדב לצבא הבריטי. ב-1941 כחייל בצבא הבריטי בחיל החפרים נפל בשבי הגרמני ביוון יחד עם יצחק בן אהרון ויוסף אלמוגי. הם ישבו במחנה שבויים בגרמניה כחמש שנים עד תום המלחמה. הוא נמנה עם מקימי תיאטרון הקאמרי והיה בין שחקניו בתחילת שנות ה-50. בין ההצגות בהן השתתף: "קזבלן", "אהבתה של יובל אור", "משרתם של שני אדונים" ועוד.

בשנת 1957, הקים יחד עם השחקן מרדכי בן-זאב, את התיאטרון הסאטירי סמבטיון שפעל בתל אביב מספר שנים. במקביל פעל ברלינסקי גם בתחום חיי הלילה בתל אביב והיה בעליהם של בית הקפה "אלדין" ביפו ושל המועדון "עומר כיאם", אותו פתח ב-1958 עם שלמה צפריר.

ברלינסקי השתתף במספר סרטי קולנוע ישראליים: "הם היו עשרה", "איי לייק מייק", "חור בלבנה", "מבצע קהיר", "חצי חצי", "יהיה טוב סלומוניקו", "קוני למל בתל אביב", "סרט וארוחת בוקר", "ספר נשים" ו"קומפוט נעליים". כמו כן, השתתף בתחילת שנות ה-60 במספר סרטים גרמניים וב-1974 שיחק במערבון האמריקאי שצולם בישראל, "בילי שני כובעים".

חיים אישיים
-----------

בתחילת שנות ה-50 נשא לאישה את זהבה לבית רבין (1927–2011), מושא שירו של אברהם חלפי "עטור מצחך", כאשר בשיר ישנם מספר רמזים לאופייה ולדמותה של זהבה. ב־7 בספטמבר 2011, למחרת הלווייתה של זהבה בבית העלמין האזרחי מנוחה נכונה כפר סבא, חשף ברוך אסקרוב, איש רשת א', את המידע בתוכניתה היומית של ענת דולב ברשת ב' ולאחר מכן בחדשות ערוץ 10. על מצבתה של זהבה חרותות מילות השיר.

ברלינסקי נפטר ב-28 בינואר 1990 בגיל 78. נטמן בבית העלמין קריית שאול בתל אביב.

קישורים חיצוניים
----------------

* זאב ברלינסקי, במיזם "אישים" לתיעוד היצירה הישראלית
* זאב ברלינסקי, במסד הנתונים הקולנועיים IMDb (באנגלית)
* זאב ברלינסקי, באתר "אידיבי", מאגר הידע העברי לקולנוע ישראלי ועולמי
* סרטים בהם השתתף זאב ברלינסקי, באתר האוזן השלישית
* זאב ברלינסקי, באתר אידיבי
* זאב ברלינסקי ולבלוב האהבה, דבר, 14 במרץ 1966
* ש.ב. ב"סמבטיון", דבר, 22 בנובמבר 1957

הערות שוליים
------------

1. ↑  לפי שרון עידן כתב רשת ב ומרצה על תל אביב, פרסום בעמוד הפייסבוק שלו.
2. ↑  הכתבה בנענע10(הקישור אינו פעיל, 5.8.2021)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012342757005171
* VIAF: 22148874529749621580
* WorldCat (עם VIAF): 22148874529749621580

 |
**נועה וולמן** (נולדה ב-12 בדצמבר 1986) היא שחקנית, דוגמנית וקומיקאית ישראלית.

ביוגרפיה
--------

וולמן נולדה בתל אביב, לדפנה, אמנית, ויגאל, רופא נשים. כשהייתה בת 12 הוריה התגרשו והיא עברה עם אמה ואחיה ואחותה הקטנים לרמת השרון.

בוגרת תיכון אלון ברמת השרון במגמת תיאטרון. 

בוגרת הסטודיו למשחק "אימפרו".

קריירה
------

### בטלוויזיה ובקולנוע

ב-2008 הייתה הופעתה הטלוויזיונית הראשונה של וולמן בתוכנית הסאטירה "דבר עם הסוכן שלי" עם אסי עזר, בה שימשה ככתבת שטח. בשנת 2009 שיחקה וולמן בסדרה "אלכס בעד ונגד" ששודרה בערוץ הילדים, בתפקיד זואי. בשנת 2010, שיחקה וולמן בסדרות "חצויה" ששודרה ב-HOT ו"תיכון השיר שלנו" ששודרה ב-Yes. כמו כן, שיחקה וולמן בסרט הטלוויזיה "חצי טון ברונזה". 

הייתה חברת פאנל בתוכנית "מועדון לילה" בעונתה הרביעית בערוץ 2 של קשת. בין השנים 2010-2012 שיחקה בשתי העונות של הסדרה הקומית "המשרד" ששודרה ב-yes בתפקיד שירי. 

בשנת 2012, השתתפה וולמן בתפקיד אורח בסדרה ״כאן גרים בכיף״, שם גילמה את תמרה חברתו הדתייה של דניאל אותו גילם דניאל מורשת.

בשנת 2012 שיחקה בתפקיד אורח בסדרה קטמנדו. בשנים 2012 ו-2015 השתתפה וולמן בשתי עונות של קומדיית המצבים "נשואים פלוס" בערוץ 2, לצד ליאור אשכנזי, דורית בר אור ועוד.
בשנת 2013, שיחקה בתפקיד אורח את חברתו של אדם, ענבל, בסדרה "סברי מרנן", ששודרה בשידורי קשת של ערוץ 2. באותה שנה, גם התארחה בתוכנית הקומית "מצב האומה". 

בשנת 2015 שיחקה בסרט הישראלי "איביזה" בתור ג'ניפר.

ב-2016 היא גלמה את מיל בסדרה הקומית "שותפים" בהוט קומדי סנטרל בפרק 12.

במהלך 2016 פרשה מהתחום זמנית.

### דוגמנות

היא השתתפה בפרסומות ל"חומוס אחלה", "מקדונלד'ס", "יופלה" ו"קוקה-קולה". 

בשנת 2008 נבחרה להיות פרזנטורית של רשת אופנת "פנקייר". באותה שנה הצטלמה יחד עם ירדן הראל לקמפיין קיץ של רשת "אינטימה". 

כמו כן, דגמנה עבור "ג'ינס Lee" ו"פוקס" במסעות פרסום לצדם של יעל בר זוהר ויהודה לוי.

חיים אישיים
-----------

בספטמבר 2013 התחתנה עם תום לביא, וביולי 2015 נולד בנם הבכור ובאוקטובר 2018 ילדה את בתה השנייה.

קישורים חיצוניים
----------------

* נועה וולמן, ברשת החברתית פייסבוק
* נועה וולמן, ברשת החברתית אינסטגרם
* נועה וולמן, במיזם "אישים" לתיעוד היצירה הישראלית
* נועה וולמן, במסד הנתונים הקולנועיים IMDb (באנגלית)
* נועה וולמן, באתר "אידיבי", מאגר הידע העברי לקולנוע ישראלי ועולמי
* שי פרץ, היפה והחנונית, באתר ynet, 17 ביוני 2009
* נעמה נחושתאי / צילום: אלכס ליפקין, נועה וולמן, באתר ynet, 4 באוגוסט 2009
* אלקנה שור, חכמה בלילה: ריאיון עם נועה וולמן, באתר nrg‏, 11 במאי 2012
* חיים אתגר, ‏נועה וולמן לא רק בלונדינית, באתר ‏מאקו‏, 3 ביוני 2012

הערות שוליים
------------

1. ↑  נועה וולמן תוביל קמפיין לאופנת פאנקייר תמורת סכום מדווח של 60 אלף שקל, באתר גלובס, 17 בספטמבר 2008
2. ↑  צילומים: אפרת כפרי‏, בלי ריטוש. באורגינל, באתר וואלה!‏, 28 בינואר 2008
3. ↑  נועה רום, הדס בשן, בציר טוב, באתר ynet, 4 ביוני 2008
4. ↑  גיל משעלי, ‏כבר לא תטוס לאיביזה: נועה וולמן ילדה בן בכור, באתר ‏מאקו‏, 27 ביולי 2015
**אנתוטירוס** (ביוונית: **Ανθότυρος**) (**Anthotyro** ביוונית מודרנית, "גבינה פרחונית") היא גבינה טרייה מסורתית.

סוגים
-----

יש אנתוטירוס יבשה ואנתוטירוס טריה. אנתוטירוס יבשה היא גבינה בשלה הדומה למיזיתרה, עשויה מחלב וממי גבינה של כבשים או עיזים, לפעמים בשילוב. היחס בין החלב למי גבינה הוא בדרך כלל 9 ל-1. על פי רוב הגבינה המוגמרת היא בצורת קונוס קטום, אך כאשר נשלחת במכולות היא עלול להתפורר. היא יכולה להיות מחלב לא מפוסטר, במקום שהחוק מתיר זאת.

הייצור
------

החלב מחומם בטמפרטורה מתונה במשך עשר דקות ולאחר מכן מוסיפים אנזים הגבנה ומלח, תוך כדי ערבוב. את התערובת משאירים במיכלים רדודים גדולים וכתוצאה מכך נוצרת חלקית תערובת רזה. למחרת, מוסיפים מלח לתערובת, ולאחר מכן יוצקים לתוך סלסילה דרך בד טול ומשארים לניקוז. מוסיפים מלח כל יום במשך שלושה עד ארבעה ימים נוספים. בשלב זה הגבינה עדיין טרייה, אך פחות רכה. אם משאירים אותה להתיישן, לעיתים קרובות מוסיפים מלח סמיך, כדי לכסות את החלק החיצוני.

הגרסה הטרייה היא יבשה, לבנה, רכה או עם קשיחות בינונית, עם טעם מתוק, קרמי, ללא קליפה חיצונית וללא מלח. אפשר לאכול אותה לארוחת בוקר עם דבש ופירות, או במנות מלוחות עם שמן, עגבניות ועשבי בר. הגרסה היבשה היא קשה, יבשה, לבנה ומלוחה; יכול להיות לה ריח חזק הדומה לשרי. אפשר לאכול אותה על ספגטי או סלטים.

אנתוטירוס מיוצרת ביוון, בדרך כלל בתארקיה, מקדוניה, האיים היוניים וכרתים.

ראו גם
------

* רשימת גבינות
* המטבח של יוון

הערות שוליים
------------

1. ↑  Arvanitoyannis, I. (2012). *Modified Atmosphere and Active Packaging Technologies*. Contemporary Food Engineering. Taylor & Francis. p. 88. ISBN 978-1-4398-0044-7.
2. ↑  Papageorgiou, Demetrios M.; Bori, Mina; Mantis, Antonios (1996).
3. ↑  Anthotyros *Cheese.com*.
צוקר, 2008
**אריאן בתני צוקר** (באנגלית: **Arianne Bethene Zucker**; נולדה ב-3 ביוני 1974) היא שחקנית טלוויזיה ודוגמנית אמריקאית-יהודייה.

ביוגרפיה
--------

צוקר נולדה בעמק סן פרננדו שבלוס אנג'לס, שבארצות הברית לאב נוצרי ולאם יהודייה. הוריה הם ברברה (בדנר) ובארי צוקר, ולה אח אחד. בגיל 16 החלה לעסוק בדוגמנות, תחילה בלוס אנג'לס, שם הצטלמה למספר קטלוגים וקמפיינים, ובהמשך במקומות נוספים בעולם, בהם צרפת, אוסטרליה ויפן. היא הופיעה גם בפרסומות טלוויזיה, בהן למאזדה ולמקדונלד'ס.

בהמשך החלה צוקר לעסוק במשחק. היא להופיע בהצגות תיאטרון, בהן "פשעים של הלב", מחזה של בת' הנלי. את תפקידה הראשון על המסך קיבלה בסרט סטודנטים, וחודשיים לאחר מכן לוהקה לתפקיד "ניקול ווקר" באופרת הסבון "ימי חיינו". בשנת 2001 זכתה בפרס "הופעה יוצאת דופן בתפקיד הנבל" של המגזין "Opera Digest" על תפקידה זה, אותו היא מגלמת מאז 1998 ועד היום (2016), עם הפסקה של שנתיים (2006–2008). בנוסף הייתה מועמדת 3 פעמים לפרס אמי לבידור בשעות היום על תפקיד זה (2010, 2013 ו-2014).

צוקר הופיעה לאורך השנים גם בסדרות וסרטים נוספים, בהם סרט הפעולה "The Contractor" ‏(2013), ותפקידי אורח בסדרות "CSI: מיאמי" (2006) ו"DeVanity" ‏(2013).

בשנת 2020 גילמה את בטי בסרט המותחן "We Still Say Grace".

חיים אישיים
-----------

ב-2002 נישאה לשחקן קייל לאודר, הצעיר ממנה בשש שנים; לאודר הוא עמיתה לסדרה "ימי חיינו" (גילם את דמותו של בריידי בלק). ב-2009 נולדה לזוג בת. בני הזוג נפרדו לתקופה קצרה ב-2007–2008, וחזרו. ב-2014 אישרו בני הזוג כי הם גרושים.

באוקטובר 2016, כחודש לפני הבחירות לנשיאות ארצות הברית, נחשף סרטון מ-2005 בו משוחח העיתונאי בילי בוש עם דונלד טראמפ לפני הקלטת תוכנית טלוויזיה. הסרטון כולל ביטויים גסים של טראמפ על ניסיונותיו להתחיל עם צוקר, בעת שהשניים הצטלמו לתוכנית "ימי חיינו".

קישורים חיצוניים
----------------

ויקישיתוף מדיה וקבצים בנושא **אריאן צוקר** בוויקישיתוף
* 

* אתר האינטרנט הרשמי של אריאן צוקר

* אריאן צוקר, במסד הנתונים הקולנועיים IMDb (באנגלית)

הערות שוליים
------------

1. ↑  תרגום חופשי מאנגלית. במקור: Crimes of the Heart
2. ↑  Soap Opera Digest
3. ↑  Actress Arianne Zucker opens up about her divorce with husband Kyle Lowder last year
4. ↑  טראמפ בהקלטה: "כשאתה כוכב, אתה יכול לעשות לנשים הכול"
קוקי בלצ'ר במשחק של בני השרון
**סגאדו קורטז "קוקי" בלצ'ר** (אנגלית: Segado Cortez "Cookie" Belcher; נולד ב-25 ביוני 1978) הוא כדורסלן עבר אמריקאי ששיחק בעמדת הקלע. כיום מאמן ב-IMG Academy. בן דוד מדרגה שנייה של כדורסלן העבר, טיירון לו. הקבוצה האחרונה בה שיחק הייתה מארוסי מהליגת העל היוונית. גובהו הוא 1.93 מטר. בלצ'ר הוא הקולע המוביל בתולדות בני השרון עם 1,180 נקודות.

קריירה
------

בלצ'ר, יליד מקסיקו, מיזורי, החל את דרכו בכדורסל בתיכון מקסיקו אותו הוביל לאליפות המדינה ב-1995, לאחר מכן הצטרף לקבוצת הכדורסל באוניברסיטת נברסקה בלינקולן מליגת המכללות האמריקאית, ושיחק בה ארבע שנים בהן הוביל את המכללה בשיאי חטיפת כדורים למשחק, נבחר לנבחרת ההגנה של ה-BIG 12 ולנבחרת ההגנה של ליגת ה-NCAA. נפצע בברכו בעונתו האחרונה וניסה את מזלו בדראפט ה-NBA לשנת 2001 אך לא נבחר ופנה לקריירה מעבר לים.

בשנת 2001 הוא הצטרף לקבוצת ביילה האיטלקית, ושיחק במדיה ארבע עונות, עד לעונת 2004/2005. באמצע עונת 2005/2006 הוא הצטרף לבני השרון כמחליף לטרנס רנצ'ר הסורר.

בלצ'ר הרשים רבות במשחקיו הראשונים בבני השרון, ובשלושה משחקים קלע 21.3 נקודות בממוצע למשחק. עם זאת, במשחקו השלישי, מול עירוני אשקלון, הוא נפצע, ובעקבות כך נעדר עד לסיום אותה עונה. בעקבות פציעתו הוא שוחרר מהקבוצה, אך חזר אליה באוגוסט 2006, לאחר החלמתו ממנה.

בעונת 2006/2007 קלע בלצ'ר 15 נקודות בממוצע למשחק, והיה גורם משמעותי בהצלחתה של בני השרון, שהעפילה לגמר גביע המדינה ולחצי גמר הפיינל פור של ליגת העל. בלצ'ר הציג יכולת טובה גם בפן המשחק הקבוצתי, עם 3.4 אסיסטים בממוצע למשחק. הוא הועדף כגארד על פני שחקנים אחרים בעמדתו כארז כץ וניצן חנוכי. בלצ'ר נפצע לקראת סיום העונה, אך לא החמיץ משחקים רבים. בני השרון הפסידה בגמר הגביע להפועל ירושלים, ובחצי גמר הפיינל פור הפסידה לירושלים פעם נוספת.

גם בעונת 2007/2008 הצטיין בלצ'ר עם 11.7 נקודות למשחק וסייע רבות לקבוצתו. אף על פי כן, פציעתו במשחק מול הפועל חולון באפריל 2008 השביתה אותו פעם נוספת עד לסיום העונה, לאחר שהתברר כי הוא סובל מקרע בגיד אכילס. פציעה זו, יחד עם פציעות של שחקני מפתח נוספים, הסבה נזק לבני השרון, שלא הצליחה לסיים במקום הראשון בליגה וסיימה במקום השלישי בלבד. בעונת 2008/2009 קלע בלצ'ר 13.4 נקודות למשחק, אך הפעם הקבוצה לא הגיעה לפיינל פור.
בעונת 2010/2009 המשיך לשחק בבני השרון, ואף הגיע עמה לחצי גמר הפיינל פור שבו הודחה קבוצתו מול מכבי תל אביב.

בעונת 2011/2010 שוחרר מבני השרון לאחר 5 שנים במועדון וחתם בקבוצת מארוסי מליגת העל היוונית, שבה שיתף פעולה עם עוסמאן סיסה ששיחק איתו בבני השרון, לאחר עונה זו פרש בלצ׳ר מכדורסל מקצועני בתום קריירה של עשור בכדורסל האירופי ופנה לאימון, מ-2012 הוא חלק מאקדמיית הכדורסל IMG שחלק מבוגריה הגיעו ל-NBA.

ב-2015 תבעו בלצ׳ר ואשתו הישראלית, יעל, את בני הרצליה (שחזרו להתקיים עם הפיצול של בני השרון ב-2012 והחליפו אותם בליגה הבכירה) בסכום שקרוב ל-400,000 ש״ח על התרת חוזהו חרף רצונו להמשיך, אי תשלום מענקי חתימה שהובטחו לו ופציעה שקטעה לו את הקריירה.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* דף השחקן באתר מנהלת ליגת העל
* פרופיל וסטטיסטיקות באתר ONE
* הפרופיל שלו באתר "ספסל"

הערות שוליים
------------

1. ↑  פרופיל באתר האקדמיה
2. ↑  ברק חקלאי, שחקן העבר קוקי בלצ'ר תובע קרוב ל-400 אלף שקל מבני הרצליה, באתר ynet, 18 במאי 2015
**פיניקס ראי** (באנגלית: **Phoenix Raei**; נולד ב-28 באוקטובר 1990) הוא שחקן, במאי ומפיק אוסטרלי ממוצא פרסי.

חיים מוקדמים
------------

ראי נולד בשיראז, איראן. בילדותו היגרה המשפחה לאוסטרליה.

המשפחה התיישבה בפרת' שבאוסטרליה המערבית. הוא גילה עניין במשחק כבר בגיל צעיר, אבל סיים תואר ראשון במשפטים.

קריירה
------

ראי הופיע לראשונה בסרט קצר ב-2014. הוא בחר בשם הבמה נימה ראי והשתמש בו עבור Seven Storeys Down, סרט משנת 2017 שכתב וביים. הופעת הבכורה של ראי בטלוויזיה הייתה בסדרת הטלוויזיה האוסטרלית "Mustangs FC", הוא שיחק את התפקיד הראשי הראשון שלו בסרט "יום אוסטרליה" משנת 2017, וכתב וביים את המיני סדרה, "רצח". לאחר מכן הוא עבר למלבורן. בשנת 2018, ראי הופיע במותחן הפוליטי האוסטרלי "רומפר סטומפר".

בשנת 2019 הוא הופיע בסדרת דרמת הפשע האוסטרלית "ונטוורת'"; באותה שנה הוענק לו פרס גילדת הליהוק של אוסטרליה לכוכב העולה.

בשנת 2020, הוא הופיע בסדרת הטלוויזיה "עקורים", סדרה על מרכזי מעצר באוסטרליה שנוצרה על ידי השחקנית קייט בלאנשט.

בשנת 2021 שיחק ראי בסדרת הטלוויזיה "קליקבייט" לצד זואי קאזאן, בטי גבריאל ואדריאן גרנייה. ראי מגלם בסדרה את התפקיד של רושאן אמירי, בלש החוקר רצח מתוקשר מאוד. בשנת 2022 הוא הופיע ב-"Black Site", סרט מותחן-אקשן אמריקאי והוא עובד על סרט שכתב בעצמו, ביים והפיק, בשם "Schnook".

ב- 2023 החל לשחק בתפקיד מתנקש בסדרת הטלוויזיה של נטפליקס "סוכן הלילה". בת זוגו בסדרה היא השחקנית איב הארלו.

חיים אישיים
-----------

ראי מאורס לשחקנית האוסטרלית קייט ליסטר. השניים שיתפו פעולה בפרויקטים קודמים שונים, והם מנהלים יחד חברת הפקות, Little Fish Films.

קישורים חיצוניים
----------------

* פיניקס ראי, במסד הנתונים הקולנועיים IMDb (באנגלית)

הערות שוליים
------------

1. 1 2 3 4 5 6 7 8  Desborough, Jenny (2021-09-02). "Meet the actor who plays Detective Roshan Amiri in 'Clickbait'". *Newsweek* (באנגלית). ארכיון מ-2021-09-11. נבדק ב-2021-09-13.
2. 1 2 3 4 5 6 7 8  Bhatti, Umber (2021). "Here's Everything To Know About Your Crush From 'Clickbait'". *Elite Daily* (באנגלית). ארכיון מ-2021-09-11. נבדק ב-2021-09-11.
3. ↑  Tounsi-Chaïbdraa, Chaïma (2021-08-27). "Clickbait sur Netflix : où avez-vous déjà vu les acteurs ?" [Clickbait on Netflix: where have you seen the actors before?]. *AlloCiné* (בצרפתית). ארכיון מ-2021-09-01. נבדק ב-2021-09-13.
4. 1 2  Petski, Denise (2019-12-02). "'Clickbait': Zoe Kazan, Betty Gabriel, Adrian Grenier & Phoenix Raei Join Netflix Thriller Limited Series". *Deadline* (באנגלית אמריקאית). ארכיון מ-2021-09-07. נבדק ב-2021-09-13.
5. ↑  Feldman, Dana (2021-08-18). "Netflix Thriller 'Clickbait' Is More Than A Whodunit, Says Series Creator Tony Ayres". *Forbes* (באנגלית). ארכיון מ-2021-09-13. נבדק ב-2021-09-13.
6. ↑  Nellie Andreeva, Deadline, Deadline, ‏2 בינואר 2022
**ג'ון וסלי שיפ** (באנגלית: **John Wesley Shipp**, נולד ב-22 בינואר 1955 בנורפוק, וירג'יניה) הוא שחקן אמריקאי זוכה פרס אמי על תפקידו באופרת הסבון "סנטה ברברה", גילם את אבא של דוסון לירי ב"דוסון קריק". גילם את דמותו של בארי אלן/הפלאש מכדור הארץ-90 בסדרת הטלוויזיה "הברק", וכן את דמויותיהם של הנרי אלן מכדור הארץ-1/כדור הארץ-פריים וג'יי גאריק/הפלאש מכדור הארץ-3/כדור הארץ-פריים בסדרת הטלוויזיה "הפלאש", וחזר לגלם גרסה שונה של ג'יי גאריק/הפלאש מכדור הארץ-2 החדש בסדרת הטלוויזיה "סטארגירל". כל דמויותיו השייכות ל-DC קומיקס שייכות ל"יקום החץ".

קריירה
------

בשנת 1990 שיחק שיפ בסדרת הטלוויזיה הברק, בה גילם את דמותו של בארי אלן, מדען משטרתי שעבר תאונה המאיצה את חילוף החומרים בגופו, ובעקבות כך הוא הופך לגיבור-העל פלאש. כעשרים שנה אחרי, בשנת 2010, דובב שיפ גם את דמותו של פרופסור זום, אויבו של פלאש בסדרת האנימציה "באטמן: האמיצים והנועזים".

עם סדרות הטלוויזיה בהן השתתף נמנות דוסון קריק,ג'אג, NYPD Blue, המפענחת וNCIS: לוס אנג'לס. 

בשנת 2012 שיחק בתפקיד אורח בעונה השנייה של זאב צעיר בתור אביו המכה של אייזק.

בשנת 2014, נבחר שיפ לגלם את דמותו של הנרי אלן, אביו של בארי אלן, בסדרת הטלוויזיה המחודשת הפלאש. בנוסף, גילם באותה סדרה את דמותו של ג'יי גאריק.

קישורים חיצוניים
----------------

ויקישיתוף מדיה וקבצים בנושא **ג'ון וסלי שיפ** בוויקישיתוף

* ג'ון וסלי שיפ, במסד הנתונים הקולנועיים IMDb (באנגלית)
* ג'ון וסלי שיפ, באתר "אידיבי", מאגר הידע העברי לקולנוע ישראלי ועולמי
* ג'ון וסלי שיפ, באתר AllMovie (באנגלית)
* ג'ון וסלי שיפ, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397253205171
* BnF: cb14226980w (data)
* GND: 1062271904
* ISNI: 0000 0001 1936 2659
* LCCN: no00000310
* VIAF: 74063851
* WorldCat: lccn-no00000310

 |
**מייקל לין פרסון** (באנגלית: **Michael Lynn Parson**; נולד ב-17 בספטמבר 1955) הוא פוליטיקאי אמריקאי, המכהן כמושל מיזורי מראשית יוני 2018.

ביוגרפיה
--------

פרסון נולד בספטמבר 1955 בכפר ויטלנד שבמיזורי, וגדל בחווה חקלאית השוכנת במחוז היקורי. הוא סיים את לימודיו בבית הספר התיכון של ויטלנד ב-1973. ב-1975 התגייס פרסון לצבא ארצות הברית, במשך שש שנים שירת שני סבבים בחיל המשטרה הצבאית של צבא ארצות הברית עד הגיעו לדרגת סרג'נט (מקביל לסמל). במקביל למד בשיעורי לילה באוניברסיטת מרילנד ובאוניברסיטת הוואי.

לאחר שירותו הצבאי, ב-1981, שב פרסון למחוז הולדתו שבמיזורי ופתח בקריירה ציבורית. ב-1983 עבר למשרד השריף במחוז פולק כדי להיות החוקר הפלילי הראשון במשרד זה. שנה אחר כך, ב-1984, רכש פרסון את תחנת הדלק הראשונה שלו, שנקראה בשם "מייקס". בשנת 1993 מונה לשריף המחוז, תפקיד בו כיהן כ-12 שנים, עד שנבחר לבית הנבחרים של מיזורי לקראת 2005.

נבחר לראשונה לבית המחוקקים של מדינת מיזורי כנציג המחוז ה-113 בבית הנבחרים של מיזורי ב-2004, ושוב ב-2006 וב-2008. ב-2010 חתם על יוזמה של הארגון "אמריקאים למען רפורמה במיסוי" (Americans for Tax Reform) המתחייבת שלא להעלות מיסים, ובאותה השנה גם נבחר לכהונתו הראשונה בסנאט של המדינה. הוא נבחר מחדש בבחירות 2014. לקראת בחירות 2016, הודיע פרסון על כוונתו להתמודד לתפקיד המושל, אך לבסוף נמלך בדעתו והחליט להתמודד למשרת סגן המושל. לאחר שגבר על שני יריביו בבחירות המקדימות שנערכו במפלגה הרפובליקנית, גבר על יריבו רוס קרנהאן, מועמד המפלגה הדמוקרטית, בבחירות הכלליות בנובמבר 2016.

פרסון הושבע לתפקידו יחד עם המושל אריק גרייטנס בראשית ינואר 2017. בנימוק כי לשכת סגן המושל לא עברה שדרוג ב-12 השנים האחרונות, אישר פרסון שיפוץ ללשכה בגובה 54,000 דולרים. ב-2017 ביקש פרסון גידול בסך 125 אלף דולרים לתקציבו שנאמד ב-463,000 דולר, מהם 35 אלף הוצאו על החזרות עבור נסיעותיו הרבות במכוניתו הפרטית. פרסון הוסיף לבקש 10,000 דולר עבור נסיעות מחוץ למדינה. ב-2018 דרש סכום של 25,000 דולר נוספים בשביל תשלום עבור נהג אישי במשרה חלקית, אך הוריד את בקשת התקציב הכוללת שלו ל-541 אלף דולר.

ב-22 בפברואר 2018 הועמד גרייטנס לדין באשמת חדירה לפרטיות של מאהבת שלו לשעבר, על ידי חבר מושבעים בסנט לואיס. כתב האישום מתבסס על רומן שהיה לו ב-2015, במסגרתו איים לפי האישום בשחרור תמונה חושפנית של האישה, שצולמה כשהייתה כבולה עם עיניים מכוסות. ב-1 ביוני 2018 הודיע גרייטנס על התפטרותו מהתפקיד, ובאותו היום נשבע פרסון אמונים לתפקיד המושל.

קישורים חיצוניים
----------------

ויקישיתוף מדיה וקבצים בנושא **מייק פרסון** בוויקישיתוף
* 

* אתר האינטרנט הרשמי של מייק פרסון
* מייק פרסון, ברשת החברתית פייסבוק

* מייק פרסון, ברשת החברתית אקס (טוויטר)

* מייק פרסון, ברשת החברתית אינסטגרם

* מייק פרסון, סרטונים בערוץ היוטיוב

הערות שוליים
------------

1. ↑  Lt. Gov. Mike Parson sets record straight about requesting money for a driver, באתר KY3‏, 1 בפברואר 2018 (באנגלית)
2. ↑  קורט אריקסון, Mike Parson pledges fresh start as he is sworn in as Missouri's new governor, באתר St. Louis Post-Dispatch‏, 1 ביוני 2018 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1201575842
* VIAF: 2949157643255238590009
* WorldCat (עם VIAF): 2949157643255238590009

 |
ברניס מרלו
**ברניס לים מרלו** (באנגלית: **Bérénice Lim Marlohe** ; נולדה ב-19 במאי 1979) היא שחקנית צרפתייה, שזכתה לפרסום בזכות הופעתה בתפקיד נערת בונד, סוורין, בסרט "סקייפול".

ביוגרפיה
--------

מרלו נולדה בפריז לדוקטור ממוצא סיני-קמבודי ולמורה צרפתייה. בצעירותה שאפה מרלו לקריירה מוזיקלית ולמדה מוזיקה בקונסרבטואר של פריז.

קריירה
------

כאשר החלה דרכה כשחקנית התבלטה בעיקר בסדרות טלוויזיה צרפתיות. 

בשנת 2012 זכתה מרלו בתפקיד נערת בונד באודישן שערכה לסרטו המצליח של סם מנדס "סקייפול", ה-23 ב"סדרת סרטי ג'יימס בונד". בסרט הופיעה בתפקיד סוורין בת זוגו הצרפתייה של הנבל הראשי ראול סילבה (חאווייר ברדם). 

בשנת 2015 שיחקה בדרמה הרומנטית "5 עד 7" לצד אנטון ילצ'ין, ושיחקה במיני-סדרה "אוצרות שלפני המוות". 

בשנת 2017 שיחק מרלו בסרטו של טרנס מאליק "משיר לשיר". בהמשך השנה שיחקה בסרט המדע-בדיוני האמריקאי "אסירי מלחמה*"* לצד השחקנים לי פייס וג'ייסון פלמינג.

קישורים חיצוניים
----------------

ויקישיתוף מדיה וקבצים בנושא **ברניס מרלו** בוויקישיתוף

* ברניס מרלו, במסד הנתונים הקולנועיים IMDb (באנגלית)
* ברניס מרלו, באתר "אידיבי", מאגר הידע העברי לקולנוע ישראלי ועולמי
* ברניס מרלו, באתר AllMovie (באנגלית)
* ברניס מרלו, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 13013029
* BNE: XX5298738
* ISNI: 0000 0004 0197 0607
* LCCN: no2013019293
* NLP: a0000003657953
* SUDOC: 224579002
* VIAF: 296820147
* WorldCat: lccn-no2013019293

 |
אין לבלבל עם אין לבלבל ערך זה עם הערך "הפריצה לאלקטרז".

**הבריחה מאלקטרז** (אנגלית: **Escape from Alcatraz**) הוא סרט פעולה אמריקאי שיצא בשנת 1979, בכיכובו של קלינט איסטווד ובבימויו של דון סיגל. הסרט מתאר את בריחתם המורכבת של פרנק מוריס והאחים ג'ון וקלרנס אנג'לין, מאחד מבתי הכלא השמורים בארצות הברית, אלקטרז, השוכן על אי הסמוך לסן פרנסיסקו. הסרט נוצר בעקבות ספר באותו השם, המבוסס על סיפור אמיתי, המתאר את המקרה היחיד בהיסטוריה, כנראה, בו ברחו שלושה אנשים שנכלאו באלקטרז, ב-1962.

עלילה
-----

פרנק מוריס (קלינט איסטווד) מגיע אל הכלא השמור אלקטרז, לאחר שברח מספר פעמים מבתי כלא אחרים שבהם שהה. הוא מובא תחילה לפגישה עם ראש הסוהרים בכלא (פטריק מקגוהן), שמבהיר לו כי אף אסיר לא הצליח עד כה להימלט מאלקטרז. מוריס פוגש את ידידיו מהעבר, האחים ג'ון וקלרנס אנג'לין (פרד וורד וג'ק ת'יבו), ומתיידד עם מספר אסירים. מוריס מסתבך בריב אלים עם האנס וולף (ברוס מ. פישר), ומגלה כי ראש הסוהרים מתעמר בחבריו האסירים: הוא אוסר על "דוק" הזקן (רוברט בלוסום) לצייר לאחר שצייר דיוקנאות של סוהרים ומשמיד את החרצית אותה הוא מגדל; וגורם ל"ליתמוס" להתנפל עליו ולסבול בעקבות זאת מהתקף לב. ראש הסוהרים מזכיר בקרירות למוריס כי חלק מהאנשים לא נועדו לעזוב את אלקטרז בחיים.

מוריס מגלה כי הבטון סביב הסורגים בתאו חלש יחסית, וכי ניתן לפורר אותו בהדרגה. הגילוי מתפתח לתכנון תוכנית בריחה מאלקטרז. הוא משתף בתוכנית את האחים אנג'לין ואת האסיר בתא השכן, צ'רלי באטס (לארי הנקין). בשבועות שלאחר מכן הם מתחילים לחפור בקירות התא באמצעות כפות, ולבנות רפסודה מאולתרת באמצעות מעילי גשם. ביום הבריחה, באטס מתעצבן מאוד ולא בורח יחד איתם. מוריס והאחים אנג'לין בורחים מהכלא ומשייטים מחוץ לאי באמצעות הרפסודה שבנו.

הבריחה מתגלה למחרת בבוקר, והסוהרים מנהלים מצוד נרחב אחר הבורחים. לאחר שלא נמצאו, מעדיף ראש הסוהרים להניח כי הם טבעו בים. מאוחר יותר הוא מגלה חרצית על חופי האי אנג'ל הסמוך, וזורק אותה לים לאחר שנאמר לו כי חרציות לא גדלות באופן טבעי בחוף זה.

ביקורות
-------

הסרט זכה לביקורות חיוביות, ונחשב לאחד הסרטים הטובים והפופולריים ביותר שיצאו בשנת 1979. הוא קיבל 95% ביקורות חיוביות באתר "Rotten Tomatoes".

בשבוע הראשון ליציאתו, הוקרן הסרט ב-814 בתי קולנוע בארצות הברית, וזכה להכנסות של יותר מ-5 מיליון דולר. לאורך השנים הכניס הסרט כ-43 מיליון דולר.

קישורים חיצוניים
----------------

* "הבריחה מאלקטרז", במסד הנתונים הקולנועיים IMDb (באנגלית)
* "הבריחה מאלקטרז", באתר נטפליקס
* "הבריחה מאלקטרז", באתר AllMovie (באנגלית)
* "הבריחה מאלקטרז", באתר Rotten Tomatoes (באנגלית)
* "הבריחה מאלקטרז", באתר Box Office Mojo (באנגלית)
* "הבריחה מאלקטרז", באתר Metacritic (באנגלית)
* "הבריחה מאלקטרז", באתר אידיבי
* "הבריחה מאלקטרז", במסד הנתונים הקולנועיים KinoPoisk (ברוסית)

הערות שוליים
------------

1. ↑  Most Popular Feature Films Released In 1979, באתר IMDb
2. ↑  הבריחה מאלקטרז, באתר "Rotten Tomatoes"
3. ↑  הבריחה מאלקטרז, באתר Box Office Mojo

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16459000w (data)
* VIAF: 305894416
* WorldCat (עם VIAF): 305894416

 |
גן סיפור "האריה שאהב תות" בחולון
**האריה שאהב תות** הוא ספר ילדים מאת הסופרת והמשוררת הישראלית תרצה אתר. הסיפור פורסם לראשונה במסגרת ספרה של אתר "יעל מטיילת" (הוצאת הקיבוץ המאוחד, 1971). בשנת 2003 יצא בהוצאת הקיבוץ המאוחד מחדש כספר נפרד, מעוטר באיוריו של הצייר דני קרמן. הספר עובד להצגות ילדים שונות.

ראה אור בתרגום לערבית מאת רג'אא בכריה (رجاء بكرية).

תקציר הסיפור
------------

הסיפור מתמקד באריה המבקש לאכול תותים, ותותים בלבד, אך ביער שבו הוא גר אין תותים. בעוד שאמו הלביאה מנסה לשכנע אותו לאכול מאכלים אחרים, האריה מתעקש לאכול רק תות. כאשר ילדים מטיילים ביער ובאמתחתם תות, מבקש האריה לטעום מהמאכל, אולם הילדים נבהלים ובורחים מהמקום. האריה טועם מהתות שמצא בתיקיהם שנותרו מאחור ואוכל את כל התותים שהם השאירו, כתוצאה מכך הוא החליט שהוא לא אוהב תותים. החוויה משנה את גישתו של האריה ומאותו יום ואילך הוא אוכל בתיאבון את האוכל שנותנת לו אמו.

### העקשנות

הסיפור מצביע על חשיבותה של העקשנות, שהיא תכונה המסייעת בהתמודדות של ילדים עם מצבים שנדרש בהם מאמץ, ומביאה אותם שלא לוותר ולסגת מהפעולה. כן היא מצביעה על התפתחות עצמאית, ופיתוח אישיות אינדיבידואלית, בה הילד מפעיל שיקול דעת אישי ומביע את רצונותיו בנפרד מרצונותיהם של הוריו.

### מוסר השכל

כאשר ילד מתעקש על דבר מה, על אף שההתעקשות יכולה להיות מתסכלת עבור ההורה, יש לאפשר לו להתנסות וללמוד בעצמו ואף בדרך "הקשה", מה הדבר הנכון עבורו. עם זאת, קיימת ביקורת כלפי הספר על כך שהוא מחנך לקונפורמיות, בכך שבסופו של הסיפור האריה "...אוכל רק מה שאמא שלו מכינה ולא רוצה דברים שאין ... והוא כבר לא בוכה ולא מתנהג כמו טיפש".

ב-28 ביולי 2013 נחנך בחולון גן סיפור "האריה שאהב תות". ובו פסליו של אסף ליפשיץ.

### עיבוד לתיאטרון

* הצגת ילדים שעלתה בישראל בהפקת "משגב עורי הפקות" ומבוססת על הספר שכתבה (תרצה אתר). סמדר שיר כתבה את המחזה, הלחין את המוסיקה משה דץ, עיבד מוזיקלית חזי שקד, ביימה מור פרנק, ושיחקו בה צחי נוי/גיל וסרמן, גילי ורנר, קרן ראובן, ונירית אהרוני. ההצגה עלתה על הבמות משנת 2005 ועד 2018.

* הצגת ילדים נוספת שעלתה בישראל המבוססת על הספר בכיכובה של מיקי (מיכל מוכתר) בהפקת "משגב עורי הפקות".

קישורים חיצוניים
----------------

* האריה שאהב תות, הוצאת הקיבוץ המאוחד
* חנוכת גן סיפור "האריה שאב תות", באתר עיריית חולון
* "זמן הורים" - האריה שאהב תות (אורכב 29.09.2013 בארכיון Wayback Machine) - הנחיות וטיפים להורים לקריאת הסיפור
* למה "האריה שאהב תות" הוא ספר בעייתי, באתר בקבוק

הערות שוליים
------------

1. ↑  קרמן סיפר שהיה לו ברור שכפי שתרצה אתר השתעשעה במילה תות, גם אצלו תהיה נוכחות חזקה לפרי הזה (במקום אחד אפילו הדמעות של האריה הן בצורת תותים).
2. ↑  שעת סיפור - האריה שאהב תות, באתר פורטל יפו
3. ↑  למה "האריה שאהב תות" הוא ספר בעייתי

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: d37a9c47-6092-4b7f-b2eb-5fd2e179eaf1

 |